# Bob Esponja

SpongeBob SquarePants, coneguda popularment com a Bob Esponja és una sèrie de televisió homònima de dibuixos animats dels Estats Units, protagonitzada per una esponja marina que de fet sembla més aviat un fregall de cuina. És la sèrie més famosa de les realitzades pel canal Nickelodeon, les conegudes com Nicktoons. L'any 2007, va ser nomenada per la revista TIME com un dels millors programes de la televisió. El seu canal original és Nickelodeon, però Bob Esponja es transmet per tot el món.
La va crear l'artista, animador i biòleg marí Stephen Hillenburg, i és produïda per la seva companyia, United Plankton Pictures, Inc. El primer episodi es va emetre als Nickelodeon Kid's Choice Adwards l'1 de maig del 1999. La sèrie oficial es va començar a emetre el 17 de juliol de 1999.
El 2010, al programa de TV3, Polònia s'hi va introduir un personatge, paròdia de Bob Esponja, anomenat Bob L'Estatut.

## Ambientació

La sèrie està ambientada a l'oceà Pacífic. Bob Esponja i els seus amics i veïns viuen a la ciutat fictícia Baixos de Bikini (Bikini Bottom en l'anglès original, de traducció ambigua també com a cul de bikini), que està situada a l'Atol de Bikini (una illa de la Micronèsia). El seu creador, Hillenburg, va afirmar que Baixos de Bikini està basat en la ciutat real de Seattle.
Per l'ambientació sota l'aigua, els diversos personatges són espècies marines (estrelles de mar, crancs, etc.), les quals es desplacen fent servir "boatmobiles", una fusió entre una llanxa i un cotxe.

## Personatges
### Protagonistes

* Bob Esponja Calçacurta (SpongeBob Squarepants) és el protagonista de la sèrie. És una esponja marina (més similar a una esponja de bany) optimista i energètica, tot i que bastant poca-solta, que viu en una casa en forma de pinya. Treballa al Crustaci Cruixent –una hamburgueseria– fregint-hi hamburgueses. Els seus hobbies són practicar karate amb la seva amiga Sorreta i caçar meduses i fer bombolles de sabó amb el seu amic Patrick. Sempre suspèn l'examen de l'autoescola, ja que es posa molt nerviós a l'hora de conduir.
* Patrick Estrella (Patrick Star) és el millor amic d'en Bob Esponja. És una estrella de mar de color rosa, molt mandrosa, ximpleta, i bastant grassa que viu sota d'una roca. Tot i la seva manca d'intel·ligència, en certs capítols es posa en pla intel·lectual, tot i així el que diu sol ésser inútil i fals.
* Balamar Tentacles (Squidward Q. Tentacles) és el veí d'en Bob Esponja. La seva espècie és ambigua; s'aproxima a una fusió entre un calamar i un polp. Habita en una casa similar a un moai, i treballa juntament amb en Bob Esponja al Krustaci Kruixent com a caixer. En Bob Esponja i en Patrick el consideren un amic seu, tot i que ell els odia a causa de la seva imaginació i jocs estranys. Ell mateix es considera un gran músic i un gran artista, però la resta de gent pensa el contrari. En Balamar presenta sovint problemes d'excentricitat i de paranoia.
* Sorreta Galtones (Sandy Cheeks) és un esquirol que és una gran amiga de Bob Esponja. És l'únic personatge que no és una espècie marina, i per això ha d'anar amb un casc d'aire, excepte a casa seva, que és una gran cúpula d'aire, on les espècies marines han de portar un casc d'aigua (cosa impossible, ja que la pressió de l'aigua trencaria la cúpula). És una científica, i sovint practica esports com el karate juntament amb en Bob Esponja. És originària de Texas.
* Eugene Krank (Eugene Krabs), tractat normalment com a Senyor Krank, és el cap de l'hamburgueseria Krank Kruixent (en algun moment l'anomenen Krustaci Kruixent), i per tant, el cap d'en Bob Esponja i en Balamar. És un cranc molt avar, i fa tot el possible per aconseguir diners fent treballar els seus empleats. Tanmateix, en casos específics s'ha comentat que el sou que reben els seus empleats és escàs. Té una filla, que és un catxalot anomenada Perla.
* Sheldon J. Plàncton (Sheldon J. Plankton) és el principal antagonista de la sèrie. És un copèpode que posseeix un restaurant de menjar ràpid al costat del Krustaci Kruixent anomenat Galleda Amiga (Chum Bucket), on hi serveix menjar. Com que no té clients, moltes vegades intenta robar la recepta de les hamburgueses del Krustaci Kruixent (anomenades krankiburgueses), per així poder quedar-se amb la seva clientela.
* La senyora Bota (Mrs. Puff) és un peix globus que s'encarrega de fer exàmens a l'autoescola. Per aquest motiu, li fa molta por examinar a Bob Esponja, ja que aquest acostuma a estavellar-se amb el "vaixellmòbil".
* Perla (Pearl) és la filla adolescent de l'Eugene Krank. No li agrada que el seu pare sigui tan egoista i avar. S'ha dit en certs moments de la sèrie que és un catxalot.
* Karen és l'esposa d'en Plàncton. Ella l'ajuda a mirar de robar la fórmula secreta de la krankiburguesa.
* Gary és la mascota d'en Bob Esponja. Tot i ser un caragol, fa sorolls similars als d'un felí. En molts d'episodis hi és un personatge destacat.

### Personatges secundaris

* Tritó-humà i Vailet-Percebe (Mermaid Man and Barnacle Boy) són dos superherois vells i senils que viuen en una residència per a gent gran. Són els herois d'en Bob Esponja i en Patrick, que els miren per la televisió. Tot i ésser personatges secundaris, en certs episodis hi prenen un paper important.
* Larry la llagosta (Larry the Lobster) és una llagosta que fa de socorrista a la platja. En Larry és culturista, per això té molta massa muscular. Tanmateix, en moments determinats s'ha demostrat que és un covard.
* L'holandès errant (The Flying Dutchman) és un fantasma pirata que és una referència al vaixell L'holandès errant. Viu a sota d'un vaixell enfonsat, i és col·leccionista d'ànimes. Com que és un fantasma, té poders com són teleportació, travessar parets, canviar de forma, concedir desitjos, etc.
* Patchy el Pirata (Patchy the Pirate) és un actor en viu, que és un pirata que representa que és un gran fan de la sèrie Spongebob SquarePants. Normalment, només apareix a episodis que són especials, apareixent tan sols al principi i al final.
* Potty el lloro (Potty the Parrot) és el lloro de Pachy el Pirata (que també és en viu), tot i que no és un lloro de veritat, sinó un titella.
* Joanet Erain (Johnny Elaine) és un peix que fa de presentador de notícies a dintre de la sèrie, tot i que també és en viu.
* Perca Perk (Perch Perkins) és un reporter.
* Harold Calçacurta i Claire Calçacurta (Harold SquarePants and Claire SquarePants) són els pares d'en Bob Esponja. Això no obstant, aquests sí que s'assemblen a una esponja de mar i no pas a una de bany, com passa amb en Bob Esponja.
* Home Rajada i Bombolla Bruta (Man Ray and Dirty Bubble) són els dos arxienemics de Tritó-humà i Vailet-percebe.
* Squilliam Fancyson, un enemic d'en Balamar, és un altre calamar que és ric i que ha sigut capaç d'aconseguir tot allò que en Balamar sempre havia somniat.

## Pel·lícules
### Bob Esponja: la pel·lícula

L'èxit de la sèrie d'animació va estimular la producció d'una pel·lícula de llarga durada en 2003 amb els personatges de la sèrie i alguns més de nous. La pel·lícula inclou escenes amb barreja d'imatges reals amb animacions. Aquesta pel·lícula va ser comercialitzada en DVD amb versió en català.

### Bob Esponja: Un heroi fora de l'aigua

Una seqüela de la pel·lícula de 2004, Bob Esponja: Un heroi fora de l'aigua, es va estrenar als cinemes el 6 de febrer de 2015. Els principals personatges de la sèrie van reprendre els seus papers. Les parts que passen sota l'aigua estan animades tradicionalment a la manera de la sèrie: les parts d'acció en viu utilitzen animació CGI amb els personatges de Bob Esponja. La pel·lícula va tenir un pressupost similar a la pel·lícula anterior i va costar menys de 100 milions de dòlars.
La pel·lícula s'ha doblat al català.

## Referències

* ↑ «Paramount Avoids ‘Fifty Shades' by Moving Up ‘Spongebob Squarepants' Sequel» (en anglès). The Wrap, 05-06-2014. [Consulta: 8 gener 2023].
* ↑ «'SpongeBob SquarePants' Film Planned for 2014» (en anglès). [Consulta: 8 gener 2023].
* ↑ Chozick, Amy. «Return to Big Screen for SpongeBob» (en anglès), 05-03-2012. [Consulta: 8 gener 2023].
* ↑ «Paramount to Release 'SpongeBob' Movie in 2014» (en anglès). [Consulta: 8 gener 2023].
* ↑ «Bob Esponja 2». ésAdir. [Consulta: 8 gener 2023].